als_Latn dik_Latn sag_Latn
Pas disfatës 3-2 në Mançester, Bajerni i Pep Guardiolës rikthehet në aksion sot në orën 15:30. Kësaj here e pret Herta e Berlinit në Bundesligë. Tekniku 43-vjeçar është shfaqur shumë i qetë në konferencën e djeshme për shtyp. Madje, ka theksuar disa herë se te Bajerni ka gjetur qetësi dhe mjaft elemente të favorshme, sidomos kur e krahason me Barcelonën, ish-klubin ku fitoi gjithçka brenda katër vitesh.
Gjendja – “Jemi në humor të mirë. Humbëm në Mançester, por jemi krenarë për skuadrën. Luajtëm mirë, por kemi bërë gjithashtu edhe gabime. Aktualisht mbase kemi atmosferën më të mirë në skuadër, që kur unë kam ardhur këtu.”
Herta – “Janë një skuadër shumë agresive. Kalu është një sulmues shumë i mirë. Ekipi kryeqytetas punon prej kohësh me të njëjtin trajner, i cili e njeh mirë lojtarët e vet. Ne duhet t’i marrim shumë seriozisht ndeshjet e fundit.”
Skuadra – “Ne kemi shumë lojtarë të dëmtuar. Për momentin, nuk bëjmë dot rotacion. Skuadra është shumë mirë. Nuk mendoj për blerje të reja në janar. As për të ardhmen nuk kemi pse mendojmë për shumë blerje, sepse jemi të qëndrueshëm. Kjo është perfekte.”
Kampionati – “Bundesliga nuk është e mërzitshme. Ne jemi një skuadër e mirë, por duhet të luftojmë fort për të fituar ndeshjet. Na duhet të vrapojmë shumë, të shpenzojmë shumë energji për fitore. Të fitosh këtu nuk është e lehtë. Natyrisht, sërish ka hapësira për përmirësim. Ka shumë gjëra, në fakt, të cilat mund t’i përmirësojmë.”
Sistemi – “Nuk mund të luaj me pesë sulmues me formacionin 4-3-3. Ideja është gjëja e rëndësishme, jo rreshtimi. Kjo është ajo që dua. A mbingarkohen lojtarët nga ndryshimi i sistemeve gjatë lojës? Jo. Mendoj se lojtarët e mi kanë qenë në shkollë. Ata janë lojtarë të zgjuar. E dinë gjithnjë se çfarë dua.”
Hojbjerg dhe Shaqiri – “Komunikimi është gjë e mirë. E di mendimin e tyre. Duhet të flasin me Matiasin (Zamerin). E kam mësuar nga gazetat se çfarë duan dhe nuk m’u duk veprim i mirë. Agjentët e lojtarëve duhet të flasin me Matiasin, jo me mua.”
“Topi i Artë” – “Çdo vit është kjo temë, prej shumë kohësh. Sigurisht, duhet që sivjet këtë trofe ta fitojë një lojtar i Bajernit. Të gjithë lojtarët që janë kandiduar, janë lojtarë të jashtëzakonshëm. Kristiano dhe Mesi janë gjithmonë në listë, por bota ka parë atë që lojtarët gjermanë kanë shfaqur në Brazil.”
Barça – Bajern, krahasimi – “Për mua është pothuajse e njëjta punë, si te Barcelona, ashtu edhe te Bajerni. Mbase këtu ka më qetësi. Atje ka stacione televizive dhe radioje, ku flitet gjithë kohën për futboll. Këtu është edhe pushimi i dimrit. Kjo u bën mirë lojtarëve, por edhe tifozëve dhe klubit. Të dyja janë klube të mëdha, gjithmonë duhet të fitojnë, të fitojnë, të fitojnë.”
als_Latn als_Latn als_Latn als_Latn als_Latn als_Latn als_Latn als_Latn als_Latn